Легенда о первой аварской песне
МАГIАРУЛ КЕЧI КИН БИЖАРАБ?

ВукIун вуго цо мискин, 
Цо цIеялъул бетIергьан. 
Цо гъветIалъул ахихъан, 
Цо ханжар ярагъ бугев.

ТалихI къосарав гьесул 
ЦохIо талихI букIана,— 
Цо ракIалъе йокьарай 
Яс щвезе бугеб мурад.

Хьул-хьудулев тана вас 
Ясалъ кIиго лъагIелалъ; 
Лъабабилелъ — кьибилалъ 
Кьуна гьей цойгиясе;

Цогидав бечедасе, 
Чахъаби гIемерасе, 
ГIарцул чванта цIурасе, 
ЦIа гъасда сунаресе.

Хасел ана их щвана, 
Их ана, хасел щвана, 
ТIегьачIо васасул гъветI, 
БижичIо гъветIалда пихъ.

Мегеж далана дагIнил, 
Даим тана талихIалъ, 
ГIишкъу ккаралъ гуро къвал 
Къварилъиялъ жемана.

Нух къосарав мискинас 
КъватIиб бахъана ханжар, 
КъотIана цо бугеб гъветI, 
Хъуна лълъарги ккун дегIен.

ГьетI-гьетIараб гъветIалъул 
КъотIун пандур гьабуна, 
Гьелда дагIнил бакьалъул 
Бахъун кIиго чIва бана.

ЧIвабзазда килиш кIутIун, 
Агьан хIухьел угьана, 
Аман дир къисматилан, 
Къваридаб кечI ахIана.

Гьедин бижун рагIула 
МагIарухъ тIоцебе кечI — 
Каранзул рекIел тIанхалъ 
Бищун цебесеб дахIа.

Гьелъин магIарулаца 
МагIида аскIоб балеб
Умумазул ханжарги, 
Умумазул пандурги.
#Гидатль #Гьид #Hid #Дагестан #дагестанцы #аварцы #пандур #Синдиков #легенда #Гамзатов #фольклор